LV Eiropas Savienības Oficiālais Vēstnesis L 295/178

KOMISIJAS REGULA (ES) Nr. 1130/2011

(2011. gada 11. novembris),

ar ko groza III pielikumu Eiropas Parlamenta un Padomes Regulā (EK) Nr. 1333/2008 par pārtikas piedevām, izveidojot Savienības atļauto pārtikas piedevu sarakstu lietošanai pārtikas piedevās, pārtikas fermentos, pārtikas aromatizētājos un uzturvielās

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. pantu un 30. panta 2., 3. un 5. punktu,

tā kā:

(1) Regulas (EK) Nr. 1333/2008 III pielikumā paredzēts izveidot Savienības atļauto pārtikas piedevu sarakstus un to lietošanas nosacījumus pārtikas piedevās (1. un 2. daļa), pārtikas fermentos (3. daļa), pārtikas aromatizētājos (4. daļa) un uzturvielās vai to kategorijās (5. daļa), kam šīs pārtikas piedevas var pievienot saskaņā ar minētās regulas 4. panta 4. punktu. Šo pārtikas piedevu lietošanas mērķis ir veikt tehnoloģisku funkciju pārtikas piedevās vai fermentos, vai aromatizētājos, vai uzturvielās.

(2) Regulas (EK) Nr. 1333/2008 III pielikumā iekļautās pārtikas piedevas var ietvert vienā no funkcionālajām grupām, kuras noteiktas I pielikumā, pamatojoties uz attiecīgās pārtikas piedevas galveno tehnoloģisko funkciju. Tomēr saskaņā ar minētās regulas 9. pantu pārtikas piedevas iekļaušana vienā funkcionālajā grupā nenozīmē, ka tās lietojumam nevar būt vairākas tehnoloģiskas funkcijas.

(3) Tās pārtikas piedevas, kuras ir atļautas kā nesējvielas lietošanai pārtikas piedevās saskaņā ar Eiropas Parlamenta un Padomes 1995. gada 20. februāra Direktīvu 95/2/EK par pārtikas piedevām, kas nav krāsvielas vai saldinātāji (2), un to lietošanas nosacījumi būtu jāiekļauj Regulas (EK) Nr. 1333/2008 III pielikuma 1. daļā, jo ir pārskatīta to atbilstība vispārīgiem nosacījumiem par pārtikas piedevu un to lietojuma iekļaušanu Savienības sarakstos un jo īpaši to atbilstība minētās regulas 6. panta 1. punkta a) apakšpunktam.

(4) Pārtikas piedevas, kuras ir iekļautas Direktīvas 95/2/EK sarakstā kā atļautās nesējvielas un nesējvielu šķīdinātāji un kuras veic pārtikas piedevu funkciju, kas nav nesējvielu funkcija, būtu jāiekļauj Regulas (EK) Nr. 1333/2008 III pielikuma 2. daļā ar tādiem pašiem lietošanas nosacījumiem. Citas pārtikas piedevas, kuru funkcija nav nesējvielas funkcija, arī būtu jāiekļauj šajā sarakstā.

(5) Pārtikas piedevas un nesējvielas, ko atļauts lietot pārtikas fermentos, kā minēts Eiropas Parlamenta un Padomes 2008. gada 16. decembra Regulā (EK) Nr. 1332/2008 par fermentiem (3), un to lietošanas nosacījumi būtu jāiekļauj Regulas (EK) Nr. 1333/2008 III pielikumu 3. daļā.

(6) Pārtikas piedevas, ko saskaņā ar Direktīvu 95/2/EK atļauts lietot pārtikā, un šo pārtikas piedevu lietošanas nosacījumi būtu jāiekļauj Regulas (EK) Nr. 1333/2008 III pielikuma 4. daļā, jo ir pārskatīta to atbilstība minētās regulas 6. pantam.

(7) Pārtikas piedevas un nesējvielas, kuras atļauts lietot uzturvielās, kas noteiktas Eiropas Parlamenta un Padomes 2006. gada 20. decembra Regulā (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (4), kā arī Eiropas Parlamenta un Padomes 2002. gada 10. jūnija Direktīvā 2002/46/EK par dalībvalstu tiesību aktu tuvināšanu attiecībā uz uztura bagātinātājiem (5), Eiropas Parlamenta un Padomes 2009. gada 6. maija Direktīvā 2009/39/EK par īpašas diētas pārtikas produktiem (6) un Komisijas 2009. gada 13. oktobra Regulā (EK) Nr. 953/2009 par vielām, ko īpašu uztura apsvērumu dēļ var pievienot īpašas diētas pārtikas produktiem (7), kā arī to lietošanas nosacījumi būtu jāiekļauj Regulas (EK) Nr. 1333/2008 III pielikuma 5. daļas A iedaļā. Citas pārtikas piedevas, kuru funkcija nav nesējvielas funkcija, arī būtu jāiekļauj šajā sarakstā, jo ir radusies tehnoloģiska nepieciešamība, kas nebija paredzēta Regulas (EK) Nr. 1333/2008 pieņemšanas laikā.

(8) Pārtikas piedevas, kas Direktīvā 95/2/EK minētas kā pārtikas piedevas, kuras atļautas zīdaiņiem un maziem bērniem paredzētā pārtikā un kurām ir pārtikas piedevu funkcija uzturvielās, ar tādiem pašiem lietošanas nosacījumiem būtu jāiekļauj sarakstā, kas noteikts Regulas (EK) Nr. 1333/2008 III pielikuma 5. daļas B iedaļā. Minētais saraksts būtu jāpapildina, ņemot vērā Pārtikas zinātniskās komitejas 1997. gada 13. jūnijā sniegto atzinumu par pārtikas piedevām uzturvielu preparātos, kas paredzēti lietošanai mākslīgos maisījumos zīdaiņiem, mākslīgos papildu ēdināšanas maisījumos zīdaiņiem un piebarošanas pārtikā zīdaiņiem (8).

(9) Lai nodrošinātu pārredzamību un konsekvenci, būtu jānosaka īpaši noteikumi attiecībā uz pārtikas piedevu lietošanas nosacījumiem pārtikas piedevu/fermentu/uzturvielu preparātos.

(10) Tādas vielas kā sulfīti, benzoāti, polisorbāti, sorbitānesteri un saharozes esteri būtu jāuzskaita Regulas (EK) Nr. 1333/2008 III pielikumā; saskaņā ar Komisijas 2001. gada ziņojumu par pārtikas piedevu uzņemšanu ar pārtiku Eiropas Savienībā (9) šīm vielām veic 3. līmeņa pārbaudi, un saistībā ar tām pastāv bažas par pieļaujamo dienas devu (PDD). Minēto vielu lietošanas nosacījumus varētu pārskatīt, ņemot vērā gaidāmo Eiropas Pārtikas nekaitīguma iestādes atzinumu saskaņā ar atkārtotas novērtēšanas programmu, kas izveidota ar Komisijas Regulu (ES) Nr. 257/2010 (10), ar ko izveido programmu, lai atkārtoti novērtētu pārtikas piedevas, kas cita starpā ietver arī uzņemtās devas novērtējumu.

(11) Regulas (EK) Nr. 1333/2008 III pielikumā uzskaitīto pārtikas piedevu specifikācijas attiecībā uz izcelsmi, tīrības kritērijiem un citu vajadzīgu informāciju ir izklāstītas Komisijas 2008. gada 22. decembra Direktīvā 2008/128/EK, ar ko nosaka īpašus tīrības kritērijus krāsvielām, kuras lieto pārtikas produktos (11), Komisijas 2008. gada 17. jūnija Direktīvā 2008/60/EK, ar ko nosaka pārtikas produktos lietojamo saldinātāju tīrības kritērijus (12), un Komisijas 2008. gada 27. augusta Direktīvā 2008/84/EK par noteiktajiem tīrības kritērijiem pārtikas piedevām, izņemot krāsvielas un saldinātājus (13).

(12) Ņemot vērā, ka daži preparāti tiek izmantoti jau gadu desmitiem, pēc šīs regulas stāšanās spēkā būtu jānodrošina divdesmit četru mēnešu pārejas periods, lai pārtikas apritē iesaistītie tirgus dalībnieki varētu pielāgoties prasībām, kas noteiktas III pielikuma 2. un 3. daļā un 5. daļas A iedaļā Regulai (EK) Nr. 1333/2008, kurā izdarīti grozījumi ar šo regulu. Pēc šīs regulas stāšanās spēkā būtu jāparedz astoņpadsmit mēnešu ilgs pārejas periods, lai pārtikas apritē iesaistītie tirgus dalībnieki varētu pielāgoties prasībām, kas noteiktas ar šo regulu grozītā III pielikuma 1. un 4. daļā.

(13) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 1333/2008 grozījums

Regulas (EK) Nr. 1333/2008 III pielikumu aizstāj ar šīs regulas pielikuma tekstu.

2. pants

Pārejas pasākumi

Preparātus, kas neatbilst III pielikuma 2. un 3. daļai un/vai 5. daļas A iedaļai Regulā (EK) Nr. 1333/2008, kura grozīta ar šo regulu, saskaņā ar valsts noteikumiem var turpināt laist tirgū divdesmit četrus mēnešus pēc šīs regulas spēkā stāšanās datuma. Pārtiku, kura satur šādus preparātus, kas minētajā laikposmā likumīgi laisti tirgū, var tirgot, līdz beidzas krājumi.

Preparātus, kas neatbilst III pielikuma 1. un 4. daļai Regulā (EK) Nr. 1333/2008, kura grozīta ar šo regulu, saskaņā ar Direktīvas 95/2/EK I līdz VI pielikuma noteikumiem var turpināt laist tirgū līdz 2013. gada 31. maijam. Pārtiku, kura satur šādus preparātus, kas minētajā laikposmā likumīgi laisti tirgū, var tirgot, līdz beidzas krājumi.

3. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2011. gada 2. decembra.

Šī regula uzliek saistības kopumā un ir tieši piemērojama visās dalībvalstīs. Briselē, 2011. gada 11. novembrī Komisijas vārdā – priekšsēdētājs José Manuel BARROSO

(1) OV L 354, 31.12.2008., 16. lpp.

(2) OV L 61, 18.3.1995., 1. lpp.

(3) OV L 354, 31.12.2008., 7. lpp.

(4) OV L 404, 30.12.2006., 26. lpp.

(5) OV L 183, 12.7.2002., 51. lpp.

(6) OV L 124, 20.5.2009., 21. lpp.

(7) OV L 269, 14.10.2009., 9. lpp.

(8) Opinion of the Scientific Committee on Food on Additives in nutrient preparations for use in infant formulae, follow-on formulae and weaning food, Reports of SCF (40th series, 1998. g.).

(9) Report from the Commission on Dietary Food Additive Intake in the European Union, COM(2001) 542, galīgā redakcija.

(10) OV L 80, 26.3.2010., 19. lpp.

(11) OV L 6, 10.1.2009., 20. lpp.

(12) OV L 158, 18.6.2008., 17. lpp.

(13) OV L 253, 20.9.2008., 1. lpp.